නුවරඑළියේ - ලිඳුල සිංහල මහ විද්‍යාලයයේ, කලෙක සිට පවතින උග්‍ර ගුරු හිඟය හේතුවෙන් එහි ඉගැනුම ලබන සිසු දරු දැරියනට තම අධ්‍යාපන කටයුතු කරගෙන යාමට, මහත් බාධා පැමිණ තිබෙන බව, එහි දෙගුරුන් දැඩි කනස්සල්ල පළ කරති.තුන් සියයකට ආසන්න දරු පිරිසක් ඉගැනුම ලබන, අ.පො.ස.උසස් පෙළ දක්වා පන්ති පැවැත්වෙන, මෙම විදුහලෙහි පවත්වාගෙන යන පන්ති සංඛ්‍යාවට අනුකූල වන පරිදි හා එහි උගන්වන විෂයන්ට අනුකූල වන පරිදි නියමිත ගුරු පිරිසක් නොමැතිකම, මෙම තත්ත්වයට හේතුවී තිබේ.විද්‍යාව, ගණිතය, ඉංග්‍රීසි, ප්‍රාථමික පුහුණු හා සෞන්දර්ය විෂයන් සඳහා මේ ගුරු හිඟය පවතින බව, මොවුහු අනාවරණ කරති.මෙහි ඇතිවී තිබෙන මේ ගුරු හිඟිය නිසා, මෙහි ඉගැනුම ලබමින් සිටින, ඇතැම් දරුවන්, තම අධ්‍යාපනය කඩාකප්පල් වේ යැයි බිය සැක පල කරමින් මෙම විදුහලෙන් ඉවත්ව වෙනත් පාසල් කරා යන්නට පටන් ගෙන ඇති බවක් පෙන්වා දෙන මෙහි මාපියන්, මේ නිසා මෙකී විදුහලෙහි සිසු සංඛ්‍යාව ශීඝ්‍ර ලෙස අඩුවෙන්නට පටන්ගෙන ඇති බවද කියයි.තත්ත්වය මෙසේ වුවද, විදුහලෙහි අධ්‍යාපන කටයුතු හා එහි සංවර්ධන කටයුතු කිසිඳු පසු බෑමකට ලක්වෙන්නට ඉඩ නොතබා මෙහි විදුහල්පතිවරයා හා එහි සිටින සීමිත ගුරු පිරිස මහත් වෙහෙසක් දරමින් තම යුතුකම් හා වගකීම් ඉටු කිරීම අගේ කළ යුතු බව ප්‍රකාශ කරන මෙහි මාපියන්, ගුරු භවතුන්ගේ එම කැපවීම හෝ නොමැත්තේ නම්, මේ වන විටත් මෙකී පාසල වසා දැමීමේ එලිපත්තට පැමිණීම කිසිවෙකුට වැළැක්විය නොහැකි බවද කියයි.මධ්‍යම පළාත් අධ්‍යාපන අමාත්‍යංශයේ නුවරඑළිය කලාප අධ්‍යාපන කාර්යාලය යටතේ පාලනය වන මෙම විදුහලෙහි ගුරු හිඟය පිළිබඳව අවධානය යොමු කිරීම අදාල බලධාරින්ගේ වගකීමක් නොවන්නේදැයි මෙහි සිටින කාහටත් ප්‍රශ්නයක් වී ඇත..